## Rješenje kojim se društvu za upravljanje investicijskim fondovima Hypo Alpe-Adria-Invest d.d. iz Zagreba, Slavonska avenija 6, oduzima odobrenje za obavljanje poslova investicijskog savjetovanja

### NN 73/2011 (29.6.2011.), Rješenje kojim se društvu za upravljanje investicijskim fondovima Hypo Alpe-Adria-Invest d.d. iz Zagreba, Slavonska avenija 6, oduzima odobrenje za obavljanje poslova investicijskog savjetovanja

HRVATSKA AGENCIJA ZA NADZOR FINANCIJSKIH USLUGA

1571

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 44. točke 2. Zakona o investicijskim fondovima (»Narodne novine« broj 150/05), u postupku oduzimanja odobrenja za obavljanje poslova investicijskog savjetovanja društvu Hypo Alpe-Adria-Invest d.d. iz Zagreba, Slavonska avenija 6, Hrvatska agencija za nadzor financijskih usluga 21. lipnja 2011. godine, donijela je

RJEŠENJE

1. Društvu za upravljanje investicijskim fondovima Hypo Alpe-Adria-Invest d.d. iz Zagreba, Slavonska avenija 6, oduzima se odobrenje za obavljanje poslova investicijskog savjetovanja.

2. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) zaprimila je 14. lipnja 2011. godine podnesak društva Hypo Alpe-Adria-Invest d.d. iz Zagreba, Slavonska avenija 6 (dalje: Društvo), kojim se odriče odobrenja izdanog za obavljanje poslova investicijskog savjetovanja.

Društvu je rješenjem Agencije, klasa: UP/I 451-04/08-05/20, urbroj: 326-113-08-5, od 23. prosinca 2008. godine izdano odobrenje za obavljanje poslova investicijskog savjetovanja u skladu s člankom 23. stavkom 3. Zakona o investicijskim fondovima (»Narodne novine« broj 150/05).

Društvo je po dobivanju odobrenja isključivo i jedino pružalo usluge investicijskog savjetovanja matičnom društvu – Hypo Alpe-Adria Bank AG iz Klagenfurta, Republika Austrija, za fond pod upravljanjem Hypo South Eastern European Opportunities Fund.

Uslugu investicijskog savjetovanja Društvo je obavljalo u skladu s Ugovorom o savjetovanju, sklopljenim između društva Hypo Alpe-Adria-Bank AG i društva Hypo Alpe-Adria-Invest d.d.

U skladu s člankom 9. navedenog Ugovora o savjetovanju, kojim je ugovoreno da se ugovor zaključuje na neodređeno vrijeme te se može raskinuti preporučenim pismom na kraju svakog tromjesečja uz dvomjesečni otkazni rok, društvo Hypo Alpe-Adria-Bank AG je uputilo pisani otkaz ugovora te je otkazni rok istekao 31. svibnja 2011. godine.

S obzirom na to da je Društvo imalo namjeru pružati usluge investicijskog savjetovanja isključivo i jedino za potrebe fonda Hypo South Eastern European Opportunities, te da nakon 31. svibnja 2011. godine Društvo nema aktivnih klijenata te je izvjesno da ih niti neće imati u dogledno vrijeme, Društvo je 14. lipnja 2011. godine uputilo podnesak Agenciji kojim se svojevoljno odriče odobrenja izdanog za obavljanje poslova investicijskog savjetovanja iz razloga jer je prestalo obavljati navedenu djelatnost.

Slijedom navedenog, odlučeno je kao u točki 1. izreke ovog rješenja.

Sukladno odredbi članka 8. stavak 4. Zakona o Hrvatskoj agenciji za nadzor financijskih usluga, izreka ovoga rješenja objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I 451-04/11-05/7
Urbroj: 326-113-11-2
Zagreb, 21. lipnja 2011.

Član Uprave
Ivo Šulenta, v. r.

Rješenje, NN 73/2011-1571